送彦周
作者：釋德洪
朝代：宋

paragraphs: 虞卿脱魏齊，棄意與俱去。
公卿一破甑，掉臂不復顧。
蕭何追韓信，棄車遂徒走。
貪賢如攫金，不見市人聚。
會合意傾寫，掩書想風度。
彦周雖綠髪，風味映前古。
高論傾座人，能破萬毁譽。
獨立傲世波，屹然如砥柱。
令人毎見之，不敢發鄙語。
推墮吾法中，偃蹇揖佛祖。
死生人所怖，玩之於掌股。
此生幾離别，此别覺酸楚。
夜寒衆峰高，獨看霜月吐。
明日解歸舟，西風白蘋浦。
君去我獨留，蒼茫煙水暮。